ΓΡΑΠΤΗ ΕΡΩΤΗΣΗ E-1390/96 υποβολή: Johanna Maij-Weggen (PPE) προς την Επιτροπή (6 Iουνίου 1996)

Θέμα: Τα προβλήματα των μικρών παραγωγών τσαγιού στην Ινδία

1. Γνωρίζει η Επιτροπή ότι, ως συνέπεια της πτώσης των τιμών του τσαγιού στη διεθνή αγορά, οι μικροί παραγωγοί τσαγιού στη Νότιο Ινδία αντιμετωπίζουν μεγάλα προβλήματα, με αποτέλεσμα να μειωθούν σημαντικά στον τομέα αυτό οι αμοιβές των γυναικών και να αυξηθεί αισθητά η φτώχεια των οικογενειών;

2. Γνωρίζει η Επιτροπή ότι στον εν λόγω τομέα το φαινόμενο της εργασίας των παιδιών έχει λάβει σημαντικές διαστάσεις και εξακολουθεί να διογκώνεται λόγω της πτώσης των τιμών, με αμοιβές ακόμη χαμηλότερες εκείνων που ισχύουν για τις γυναίκες;

3. Είναι διατεθειμένη η Επιτροπή, στο πλαίσιο του Συστήματος Γενικευμένων Προτιμήσεων, να διατάξει έρευνα σχετικά με τις συνθήκες εργασίας παιδιών και γυναικών που επικρατούν στον τομέα αυτό, στις Ινδίες;

4. Είναι διατεθειμένη η Επιτροπή να εξετάσει τη δυνατότητα παροχής βοήθειας στους μικρούς παραγωγούς, λόγου χάριν προωθώντας το έντιμο εμπόριο τσαγιού μέσω της ανάπτυξης ενός σήματος ποιότητος, ενισχύοντας συνεταιρισμούς παραγωγών τσαγιού του Νότου που χρησιμοποιούν οικολογικές μεθόδους παραγωγής, καθώς και χορηγώντας συνεταιριστικά δάνεια και παρέχοντας δυνατότητες εκπαίδευσης στις εργάτριες του τσαγιού και τους μικρούς παραγωγούς;

5. Είναι διατεθειμένη η Επιτροπή να μεριμνήσει όπως στα θεσμικά όργανα της Ευρωπαϊκής Ένωσης διατίθεται αποκλειστικά «fair trade» τσάϊ;

Απάντηση του Κ. Marin εξ ονόματος της Επιτροπής (15 Ιουλίου 1996)

1. Η Επιτροπή έχει γνώση των προβλημάτων που αντιμετωπίζει η βιομηχανία τσαγιού λόγω της μείωσης των διεθνών τιμών τσαγιού κατά τα τελευταία δεκαπέντε χρόνια καθώς και το γεγονός ότι το 1994 υπήρξε ένα ιδιαίτερα δύσκολο έτος. Η Επιτροπή έχει τις ίδιες ανησυχίες με το Αξιότιμο Μέλος του Κοινοβουλίου σχετικά με την επίδραση αυτού του γεγονότος στις αμοιβές των γυναικών που απασχολούνται σ' αυτό τον τομέα.

2. Πράγματι, οι γυναίκες αποτελούν ένα μεγάλο μέρος του εργατικού δυναμικού στον κλάδο του τσαγιού, ενώ υπάρχει ο κίνδυνος να αντικατασταθούν από τη φθηνότερη παιδική εργασία. Η Επιτροπή επιθυμώντας να καταπολεμήσει πρακτικές εκμετάλλευσης στη βιομηχανία τσαγιού και σε άλλους τομείς, ενισχύει το τελευταίο διάστημα τη συνεργασία της με το Διεθνές Γραφείο Εργασίας (ΔΓΕ) μέσω του Διεθνούς Προγράμματος για την Εξάλειψη της Παιδικής Εργασίας με σκοπό να διασφαλίσει την εργασιακή απασχόληση των παιδιών υπό όρους σύμφωνους με τις διεθνείς συμβάσεις. Η Επιτροπή πιστεύει ότι παρόμοια θετικά μέτρα θα αποβούν πιο αποτελεσματικά απ'ό,τι η θέσπιση εμπορικών περιορισμών σε βάρος ορισμένων παραγωγών οι οποίοι τείνουν να μειώνουν τις τιμές και τείνουν τελικά στην ενθάρρυνση της εκμετάλλευσης των παιδιών.

3. Οι κανονισμοί του Συμβουλίου (ΕΕ) αριθ. 3281/94 ((ΕΕ L 348, 31.12.1994. )) και (ΕΕ) αριθ. 1256/96 ((ΕΕ L 160, 29.6.1996. )) για την εφαρμογή πολυετούς συστήματος προτιμήσεων στο βιομηχανικό και γεωργικό τομέα αντίστοιχα, δεν παρέχουν την αρμοδιότητα στην Επιτροπή για τη διεξαγωγή έρευνας σχετικά με τις συνθήκες εργασίας τις οποίες καταγγέλλει το Αξιότιμο Μέλος του Κοινοβουλίου.

4. Η πιθανότητα να χορηγηθεί σήμα ποιότητας πρέπει να εξετασθεί με προσοχή. Τα αρχικά αποτελέσματα δημιουργίας πιστοποιητικών ποιότητας για την τροπική ξυλεία και τα χαλιά θα πρέπει να εξετασθούν ώστε να αξιολογηθούν παρόμοια καθεστώτα.

5. Η Επιτροπή θα μπορούσε να επανεξετάσει τις αγορές τσαγιού μόνο αν ισχύσει η χρήση σήματος ποιότητας, αλλά δεν μπορεί να εκφέρει άποψη εξ ονόματος των άλλων Ευρωπαϊκών Οργάνων.